પહેલી લોકસભાની ૧૯૫૧-૫૨ની ચૂંટણીમાં શ્યામાબાબુ પોતાના સહિત ત્રણ સાંસદોને પશ્ચિમ બંગાળમાંથી ચૂંટાવી લાવવામાં સફળ રહ્યા હતા. જોકે છેક ૧૯૭૭ લગી બંગાળમાં મહદઅંશે શાસન તો કોંગ્રેસનું જ જળવાયું. વચ્ચે થોડો સમય કોંગ્રેસમાંથી છૂટા થયેલાઓની બાંગલા કોંગ્રેસ સત્તામાં આવી અને ગઈ હતી. છેલ્લા કોંગ્રેસી મુખ્યમંત્રી તરીકે સિદ્ધાર્થ શંકર રે હતા. આ એ જ બંધારણ નિષ્ણાત નેતા હતા જેમને અલાહાબાદ હાઇકોર્ટના વડાપ્રધાન ઇન્દિરા ગાંધી વિરુદ્ધના ચુકાદા પછી મૂળ ચરોતરી અને મુંબઈના બેરિસ્ટર રાજની પટેલ અને કેન્દ્રીય કાયદા પ્રધાન એચ. આર. ગોખલે સાથે મળીને “ડિયર ઇન્દિરા”ને ઇમર્જન્સી(૧૯૭૫-૭૭)નો અમલ કરવા માટે પ્રેર્યાં હતાં. વડાંપ્રધાન શ્રીમતી ગાંધીને ઇન્દિરાના સંબોધનથી બોલાવનારા કે પત્ર લખનારા એકમાત્ર પશ્ચિમ બંગાળના છેલ્લા કોંગ્રેસી મુખ્યમંત્રી રે જ હતા. ગુજરાતમાં પણ જે માધવસિંહ સોલંકીએ કોંગ્રેસના નેતા તરીકે ૧૯૮૫માં વિધાનસભાની ૧૮૨ બેઠકોમાંથી ૧૪૯ બેઠકો કોંગ્રેસને અપાવી હતી, એ જ માધવસિંહે ૧૯૯૦માં કોંગ્રેસને માત્ર ૩૩ બેઠકો અપાવીને કાયમ માટે ડુબાડી હતી. અન્ય રાજ્યોમાં પણ આવાં ઉદાહરણ ટાંકી શકાય.